Mere tid til nærhed, pleje og omsorg. Det er ambitionerne med den halve millard kroner, som nu sendes ud til alle landets kommuner. Pengene er en del af Finanslovsaftalen for 2018, som er aftalt mellem regeringen og Dansk Folkeparti. Samlet set får de 11 nordjyske kommuner 52,2 millioner kroner. Det viser en sammentælling, TV2 Nord har lavet på baggrund af tal fra Sundheds- og Ældreministeriet. Ældreminister: Flere med demens udfordrer systemet En af årsagerne til, at kommunerne får flere penge til de såkaldt 'varme hænder', er, at behovet for hjælp til en særlig grupper er blevet større: - Vi må anerkende, at det udfordrer plejehjemmene, når beboersammensætningen ændrer sig, og der eksempelvis kommer flere mennesker med demens, siger ældreminister Thyra Frank, der sammen med Dansk Folkeparti har besluttet at prioritere flere midler til varme hænder i ældreplejen. Kommunerne kan bruge midlerne til at ansætte nye medarbejdere eller opjustere deltidsansatte på plejehjem eller i hjemmeplejen. - Det bliver kommunernes opgave at vurdere, hvor behovet for ekstra medarbejdere er størst og hvilke kompetencer, der er behov for lokalt. Ønsket er, at de ældre vil mærke, at der er lidt mere tid til nærhed, pleje og omsorg, og at medarbejderne vil opleve bedre arbejdsvilkår, siger ældreminister Thyra Frank.

Opsummering:
Finanslovens 500 millioner kroner til ældrepleje fordeles kommunerne imellem. Pengene skal bl.a. gå til bedre bemanding i hjemmeplejen.